Laupäeval ja pühapäeval sõidetakse Jõgeva lähedal Linnamäe krossirajal selle aasta Tridens Eesti meistrivõistluste kolmas etapp. Kahele päevale jagub hulgaliselt põnevaid sõite ja oma põnevust lisab kindlasti Aigar Leoki start, kes osaleb pühapäeval Open klassis oma TM enduurotsikliga.    Mõlemal päeval antakse esimesele võistlussõidule start kell 12.00. Kohal on  enamus Eesti tippsõitjatest, MX1 klassis Indrek Mägi, Lauri Lehtla, Rannar Uusna, Ardo Kaurti jpt. MX2 klassis on kohal värskelt Euroopa meistrivõistluste etapi võitnud Priit Rätsep koos venna Kristjaniga. Taas on kavas MX2 jun klass, kus jätkub Karlis Sabulise, Henri Roosioru ja Rain Kochi võitlus.    Pühapäevases Open klassi sõidus, kus stardis koos MX1 ja MX2 klassi sõitjad, on kohal ka tänavu enduuro MM-sarjas sõitev Aigar Leok. Leok tuleb starti sama rattaga millega ta osaleb enduuro  MM-sarjas. Vahe enduuro ja krossiratta vahel on see, enduurotsiklil on pehmem vedrustus, see on raskem ja vähemate hobujõududega. Need on suuremad vahed. Lisaks veel Leoki sõnul jalg millele saab tsikli toetada ja loomulikult tuled, mis Aigar lubas ka kindlasti põlema panna.